Scozie: sucès grandon par BBC Alba
Ai 19 di Setembar, come che si veve za dite, a son tacadis lis trasmissions di BBC Alba: il gnûf canâl de television publiche britaniche par gaelic scozês. Dome cumò, dut câs, a son stâts comunicâts i dâts sui nivei di scolte de prime setemane di emission di BBC Alba. Daûr di chescj dâts, al ven fûr che ta cheste dade a son stâts 610 mil i scozês che si son sintonizâts sul gnûf canâl, ven a dî sù par jù 15% de popolazion totâl. Dut câs, ce che al à fat plui scjas, al è che in Scozie si calcole che lis personis che a fevelin par gaelic a sedin uns 70 mil. I programs, duncje, a son stâts viodûts ancje di cetancj scozês che no fevelin par gaelic, judâts dal ûs dai sottitui par inglês. La diretore di BBC Alba, Margaret Mary Murray, une vore contente par chest sucès e à spiegât che la int si à sintude atirade de origjinalitât e de frescjece dal canâl.
Font: Nationalia, 28/10/08, The Herald, 28/10/08
fur_Latn fur_Latn eng_Latn